Tifel ta’ erba’ snin, ħu t-tarbija li f’Settembru ddaħħlet l-isptar bi qsim fl-iskutella ta’ rasha, instab li anke hu meta kien tarbija kellu jigi kkurat minħabba daqqiet li sofra f’rasu. Dan ħareġ fil-qorti mill-espert forensiku t-tabib Mario Scerri li kien qed jixhed fil-kumpilazzjoni li matulha, raġel ta’ 27 sena minn Ħaż-Żabbar qed jigi mixli bl-attentat ta’ qtil tat-tarbija tas-sieħba tiegħu meta allegatament sabbatha fis-sodda tagħha. It-tabib Scerri qal li meta eżamina lil ħut it-tarbija – żewġ subien, wieħed ta’ 4 u l-ieħor ta’ 7 snin ma sab xejn ħażin. Izda meta eżamina r-rekords mediċi tagħhom ra li l-iżgħar wieħed ukoll iddaħħal l-isptar meta kien tarbija minħabba daqqiet f’rasu. Dakinhar, il-każ kien għadda bħala wieħed aċċidentali. Qal li madankollu, id-daqqiet li sofriet oħthom f’Settembru li għadda kienu aktar serji u minbarra qsim fl-iskutella ta’ rasha kellha wkoll tbenġil f’irkupptejha t-tnejn. Il-pedjatra Mariella Mangion ukoll xehdet dwar il-kundizzjoni tat-tarbija u qalet li hija eżaminat it-tliet aħwa u sabet li t-tlieta kienu ġew traskurati u kienu maħmuġa. Qalet li t-tarbija li kellha ħdax-il xahar meta ġara l-każ f’Settembru li għadda, għalkemm qed tiżviluppa bħal trabi tad-daqs tagħha. Hija żiedet tgħid li f’dan l-istadju ħadd ma jista’ jikkonferma jekk hijiex se jkollha diżabilità. Il-każ ġie differit għal Jannar.